b'\n_START_ARTICLE_\nTopinambur\n_START_PARAGRAPH_\nTopinambur (latinsko Helianthus tuberosus) je sorodnik son\xc4\x8dnice. Je trajna rastlina, ki ima pod zemljo podolgovate bradavi\xc4\x8daste gomolje. Iz gomolja po\xc5\xbeene spomladi ve\xc4\x8d zeljastih stebel, ki v odvisnosti od sorte in rasti\xc5\xa1\xc4\x8da zrastejo od 1,5 do 3 m visoko in postopoma olesenijo. Spodnji listi so sr\xc4\x8dasto jaj\xc4\x8dasti, zgornji pa podolgovato jaj\xc4\x8dasti in suli\xc4\x8dasti. Hrapava stebla in liste ima obrasle z dla\xc4\x8dicami. Na koncu glavnih stebel in stranskih vej se oblikujejo socvetja. Cvetne glave so podobne son\xc4\x8dni\xc4\x8dnim, le da so mnogo manj\xc5\xa1e. V na\xc5\xa1em podnebju za\xc4\x8dne cveteti avgusta, neredko \xc5\xa1ele oktobra. Odebeljeni deli korenin \xe2\x80\x93 gomolji, so po videzu bradavi\xc4\x8dasti ali rogljasto raz\xc4\x8dlenjeni z osrednjim delom, ki je hru\xc5\xa1kaste ali vretenaste oblike. Na vrhu izrastkov oz. rogljev so o\xc4\x8desa. Ve\xc4\x8dinoma so gomolji \xc5\xa1iroki od 3 do 6 cm, dolgi pa od 7 do 10 cm. Povpre\xc4\x8dna masa gomolja je od 50 do 100 g. Gomolji imajo belo, rde\xc4\x8do ali rumeno barvo ko\xc5\xbeice ter belo ali rumeno notranjost \xe2\x80\x93 t. i. meso. Ve\xc4\x8dina krmnih sort ima rde\xc4\x8do ko\xc5\xbeico in rumeno meso.\n_START_SECTION_\nDru\xc5\xbeina in imena\n_START_PARAGRAPH_\nDru\xc5\xbeina: nebinovke_NEWLINE_Doma\xc4\x8da imena: ameri\xc5\xa1ki krompir, gomoljasta son\xc4\x8dnica, jeruzalemska arti\xc4\x8doka, pape\xc5\xbeeva ali svinjasta repa, la\xc5\xa1ki krompir, la\xc5\xa1ka repa, la\xc5\xa1kica, tudi sladki krompir_NEWLINE_Tuja imena: Jerusalem artichoke, topinambour, \xc4\x8di\xc4\x8doka, topinambur\n_START_SECTION_\nZna\xc4\x8dilnosti\n_START_PARAGRAPH_\nV gomolju topinamburja, je 78\xc2\xa0% vode in 22\xc2\xa0% suhe snovi. Topinambur vsebuje pribli\xc5\xbeno 20\xc2\xa0% inulina. Ta je sestavljen iz molekul sadnega sladkorja, oziroma fruktoze, medtem ko sestavljajo \xc5\xa1krob molekule glukoze. Gomolji, izkopani jeseni, vsebujejo precej ve\xc4\x8d inulina kot gomolji izkopani spomladi, saj se inulin \xc4\x8dez zimo preoblikuje v druge sladkorje, zlasti v fruktozo. Gomolji v zemlji prenesejo temperaturo do -30\xc2\xa0\xc2\xb0C. Poleg inulina je v suhi snovi gomolja \xc5\xa1e pribli\xc5\xbeno 2\xc2\xa0% beljakovin in 0,2\xc2\xa0% ma\xc5\xa1\xc4\x8dob, od mineralov \xc5\xbeelezo, silicij, kalij, fosfor, kalcij, od vitaminov so zastopani A, B1, B2, in C ter fosfatida holin in lecitin. Lecitin omogo\xc4\x8da prenos ma\xc5\xa1\xc4\x8dobnih kislin in presnovo holesterina. Holin je sestavni del lecitina, ki vzdr\xc5\xbeuje raven krvnega tlaka. Pomembna je tudi vsebnost levulina in balastnih snovi, ki uravnavajo prebavo in pomagajo pri odpravljanju zapeke._NEWLINE_Najbolje uspeva na son\xc4\x8dnih (do polsen\xc4\x8dnih) legah, na globokih, bogatih in vla\xc5\xbenih tleh. Najdemo ga na bregovih rek in potokov, gozdnih robovih, ob cestah, na nasipali\xc5\xa1\xc4\x8dih in podobno. Cveti pozno poleti, od septembra do novembra. Razmno\xc5\xbeuje se predvsem vegetativno z gomolji, redko s semeni. V severnih krajih se plodovi navadno sploh ne uspejo razviti. Topinambur je odporen tako na visoke kot na nizke temperature. Prva zmrzal uni\xc4\x8di stebla in liste, a gomolji so odporni in na pomlad ponovno obilno po\xc5\xbeenejo.\n_START_SECTION_\nZgodovina\n_START_PARAGRAPH_\nDomovina topinamburja je Severna Amerika . V jedeh so ga pripravljali \xc5\xbee Indijanci. Vsako leto iz o\xc4\x8des na gomolju na novo zrastejo nadzemni deli rastline podobni son\xc4\x8dnici,saj je topinambur njen bli\xc5\xbenji sorodnik. Oba namre\xc4\x8d spadata v isti rod in dru\xc5\xbeino ko\xc5\xa1aric oz. nebinovk. V nasprotju z enoletno son\xc4\x8dnico je topinambur trajnica. V 16. stoletju so prvi kanadski priseljenci Francozi opisali rastlino in za\xc4\x8deli iz gomoljev pripravljati razli\xc4\x8dne kulinari\xc4\x8dne posebnosti. Okus na maslu pripravljenih gomoljev jih je spominjal na arti\xc4\x8doko. Nekaj pozneje so gomolje zasadili na stari celini, sprva v grajskih parkih in botani\xc4\x8dnih vrtovih Francije ,Italije in Anglije. \xc5\xa0ele proti koncu 19. stoletja, ko so za\xc4\x8deli izkori\xc5\xa1\xc4\x8dati pridelek gomoljev in listov za \xc5\xbeivinsko krmo,se je topinambur raz\xc5\xa1iril tudi drugod po Evropi. Mesnati gomolji topinamburja so po na\xc4\x8dinu pridelovanja in uporabe podobni krompirjevim.\n_START_SECTION_\nTopinambur v Sloveniji\n_START_PARAGRAPH_\nTopinambur redko gojijo, je pa pogosto podivjana ob rekah in v vla\xc5\xbenih tleh. Najbolje je poseljena v jugozahodni Sloveniji, masovno pa se pojavlja ob ve\xc4\x8djih rekah, ob Savi in Savinji, Dravi in Dravinji. Zasledimo jo pogosto ob avtocestah in po ruderalnih rasti\xc5\xa1\xc4\x8dih.\n_START_SECTION_\nBolezni in \xc5\xa1kodljivci\n_START_PARAGRAPH_\nTopinambur ni ob\xc4\x8dutljiv za glivi\xc4\x8dne oku\xc5\xbebe in napad \xc5\xa1kodljivcev, razen \xc4\x8de pride do izbruha plesni in rje oz. napada strun, mi\xc5\xa1i in divjadi. Zaradi bele gnilobe lahko zeleni deli ovenejo. Stebla blizu tal postanejo bela, rastline se posu\xc5\xa1ijo. Obolijo ve\xc4\x8dinoma starej\xc5\xa1i nasadi. Ob takih primerih je priporo\xc4\x8dljivo nasad prestaviti na drugo njivo.\n_START_SECTION_\nUporaba v prehrani\n_START_PARAGRAPH_\nZaradi podobne konsistence mnogi topinambur uporabljajo enako kot krompir, vendar je njegov okus slaj\xc5\xa1i in nekoliko spominja na ore\xc5\xa1ke. Na\xc4\x8din uporabe je torej podoben, le da lahko topinambur u\xc5\xbeivamo tudi surov: nare\xc5\xbeemo ga na tanke rezine in pripravimo solato. Korenike se med kuhanjem zmeh\xc4\x8dajo in postanejo ka\xc5\xa1aste, pri du\xc5\xa1enju pa ohranijo so\xc4\x8dnost. Suhe, na listi\xc4\x8de narezane gomolje dodajamo jedem, enako pa lahko naredimo tudi z vlo\xc5\xbeenim topinamburjem. Postre\xc5\xbeemo ga kot predjed, v juhah, solatah in prilogah, pa tudi kot samostojno jed. Pri tem lahko uporabimo recepte za krompir, belu\xc5\xa1e, kolerabo ali cveta\xc4\x8do. Topinambur je vsestransko uporaben, saj je primeren tudi za peko kruha in sla\xc5\xa1\xc4\x8dic, lahko ga dodajamo sokovom, iz njega izdelujejo namaze, marmelade in sladoled, pa tudi \xc5\xbeganje in druge pija\xc4\x8de._NEWLINE_Pri nas je bil neko\xc4\x8d poznan kot krmna rastlina. Za krmo so uporabljali zelene dele rastline in gomolje. Ker so ga uporabljali za krmo svinj, je od tod tudi njegovo ime svinjska repa.\n_START_SECTION_\nMedicinski pomen\n_START_PARAGRAPH_\n\xc5\xbdivilo je zelo primerno za diabetike: od ogljikovih hidratov vsebuje prete\xc5\xbeno inulin, ki je sestavljen iz fruktoze, na katero se telo odziva druga\xc4\x8de kot na glukozo iz \xc5\xa1kroba. Sladkorni bolniki ga lahko uporabljajo za popestritev obrokov in uravnavanje krvnega sladkorja. Topinambur vsebuje bazi\xc4\x8dne elemente, ki nevtralizirajo kislost telesa, koristen pa je tudi za dobro prebavo in preskrbo telesa z rudninami. Vsebuje veliko vitamina C in snovi, podobne karotenom. Zaradi majhne energetske vrednosti (100 g vsebuje 74 kalorij) je primeren pri shuj\xc5\xa1evalnih dietah, velja pa tudi, da zmanj\xc5\xa1uje tek, zavira apetit.'